Кислота негиздик титрлөө
Кислота негиздик титрлөө – сууда эрүүчү белгисиз к-талар жана негиздер күчтүү

к-та, күчтүү негиз стандарттык эритмеси менен титрлеп аныктоо методу. Титриметриялык анализде колдонулуучу белгилүү концентрациядагы реактив эритмеси титрленген эритме, жумушчу эритме, стандарттык эритме же титрант деп аталат. Титрант катары негизинен күчтүү к-талар жана щелочтор (КОН, NаОН) эритмелери колдонулат. Титрлөө учурунда аныкталуучу зат эритмеси менен титрант өз ара толук реакциялашкан учуру эквиваленттик чекит деп аталат. Эквиваленттик чекитти к-та- негиздик индикатордун аныкталуучу зат эритмесине бир аз эритмесин кошуп титрлөө аркылуу аныктайт. Титрлөө аяктаганда индикатор алгачкы түсү өзгөрүлөт. Бул учур титрлөөнүн акыркы чекити деп аталат. Титрлөөнүн акыркы чекити менен эквиваленттик чекит дал же жакын келиши титриметрлик анализде эң чоң мааниге ээ. Себеби, аныкталуучу зат саны титрант эквиваленттик чекитке чейинки сарпталган көлөмү аркылуу табылат. Ошондуктан титрлөөнүн акыркы чекити менен эквиваленттик чекит айырмасын аз кылуу максатында тиешелүү индикаторлор жана шарттар тандоо титриметриялык анализдин эң негизги талаптарынан болуп саналат. Эквиваленттик чекитти физ.-хим. методдор (потенциометрия, кондуктометрия, фотометрия ж.б.) колдонуу менен да аныктайт.

Колдонулган адабияттар
 Химия: Энциклопедиялык окуу куралы/Мамлекеттик тил жана энциклопедия борбору, 2004. - 422 б. ISBN 9967-14-021-6
 Химия